โรมัน กอนซาเลซ
โรมัน กอนซาเลซ (; เกิด: 17 มิถุนายน ค.ศ. 1987 ที่กรุงมานากัว; ชื่อเต็ม: โรมัน อัลเบร์โต กอนซาเลซ ลูนา () นักมวยสากลอาชีพชาวนิการากัว เป็นอดีตแชมป์โลกในรุ่นซูเปอร์ฟลายเวต (115 ปอนด์) ของสภามวยโลก (ดับเบิลยูบีซี) และเป็นอดีตแชมป์โลกอีก 3 รุ่น คือ รุ่นมินิมัมเวต (105 ปอนด์), ไลต์ฟลายเวต (108 ปอนด์) ของสมาคมมวยโลก (ดับเบิลยูบีเอ) และฟลายเวต (112 ปอนด์) ของสภามวยโลก ปัจจุบันได้รับการจัดอันดับให้เป็นนักมวยที่เก่งที่สุดในโลกอันดับ 4 เมื่อเทียบกันรุ่นต่อรุ่นจากนิตยสารเดอะริง และอันดับ 5 ของอีเอสพีเอ็น ถือได้ว่าเป็นตำนานนักมวยชาวนิการากัวคนหนึ่ง เหมือนกับอาเลกซิส อาร์เกวโย ในอดีต โดยเป็นนักมวยชาวนิการากัวคนแรกที่ได้แชมป์โลกถึง 4 รุ่น
กอนซาเลซเกิดในตระกูลนักมวย ที่มีปู่และพ่อเคยเป็นนักมวยมาก่อนทั้งสิ้น ขึ้นชกมวยครั้งแรกในปี ค.ศ. 2005 โดยมีพ่อเป็นเทรนเนอร์ และมีการ์โลส บลันดอน บิดาอูร์เร เป็นผู้จัดการ ทำสถิติชนะรวด 14 ครั้ง รวมถึงได้แชมป์ในระดับภูมิภาคละตินอเมริกามาจำนวนหนึ่ง จึงได้เซ็นสัญญาเข้าสังกัดเทเก็งโปรโมชันส์ ในประเทศญี่ปุ่น ซึ่งบริหารโดยอากิฮิโกะ ฮนดะ โปรโมเตอร์ชาวญี่ปุ่น กอนซาเลซชกครั้งแรกในญี่ปุ่นพบกับเอริเบอร์โต เกฮอน นักมวยชาวฟิลิปปินส์ เมื่อปี ค.ศ. 2007 ซึ่งกอนซาเลซเอาชนะน็อกไปได้เพียงแค่ยกแรกเท่านั้น จากนั้นกอนซาเลซได้ชกต่อเนื่องอีก 5 ครั้ง ที่กรุงมานากัวบ้านเกิด ก่อนจะได้มีโอกาสชิงแชมป์โลกครั้งแรกในรุ่นมินิมัมเวต กับยุทะกะ นิอิดะ เจ้าของตำแหน่งชาวญี่ปุ่น ที่โยโกฮามะ เมื่อปี ค.ศ. 2008 ปรากฏว่ากอนซาเลซเอาชนะทีเคโอนิอิดะไปได้แค่ยกที่ 4 จากนั้นจึงป้องกันตำแหน่งไว้ได้ 3 ครั้ง ก่อนจะสละตำแหน่งไปเนื่องจากควบคุมน้ำหนักไม่ได้ โดยชกเคลื่อนไหวในพิกัด 108 ปอนด์เพียงครั้งเดียว และได้ขึ้นชิงแชมป์เฉพาะกาลพบกับฟรันซิสโก โรซัส นักมวยชาวเม็กซิโก ที่สนามกีฬาแห่งชาติเรียวโงกุในกรุงโตเกียว เมื่อวันที่ 24 ตุลาคม ค.ศ. 2010 และเป็นฝ่ายชนะน็อกไปเพียงแค่ยกที่ 2 เท่านั้น ต่อมาได้รับการแต่งตั้งจากสมาคมมวยโลกให้เป็นแชมป์โลกตัวจริง และได้ป้องกันตำแหน่งไว้ได้อีก 5 ครั้ง สลับกับการชกนอกรอบ ทั้งที่เม็กซิโก, ลาสเวกัส, แคลิฟอร์เนีย รวมถึงมานากัว โดยผ่านนักมวยฝีมือดีหลายคน ทั้งฮวน ฟรันซิสโก เอสตราดา หรือรามอน การ์ซิอา อิราเลส ก่อนจะสละตำแหน่งขึ้นสู่รุ่น 112 ปอนด์ พบกับแชมป์โลกสภามวยโลก ชาวญี่ปุ่น อากิระ ยาเองาชิ ผู้ซึ่งเคยเป็นแชมป์โลกในรุ่น 105 ปอนด์ของสมาคมมวยโลกมาแล้วเช่นเดียวกัน ด้วยการเอาชนะน็อก พรสวรรค์ ป.ประมุข นักมวยชาวไทยไปได้ในปี ค.ศ. 2011 ทั้งคู่ชกกันเมื่อวันที่ 5 กันยายน ค.ศ. 2014 ที่สนามกีฬาแห่งชาติโยโยงิ ในกรุงโตเกียว ปรากฏว่าแม้จะเลื่อนรุ่นขึ้นมาและชกในรุ่นนี้เป็นครั้งแรก แต่พลังหมัดของกอนซาเลซไม่ได้ลดความหนักลงเลย สามารถชกเอายะเอะงะชิลงไปให้กรรมการนับ 8 ได้หลายครั้ง ก่อนที่จะชนะทีเคโอไปได้อย่างเด็ดขาดในยกที่ 9 และจากนั้นได้ป้องกันตำแหน่งนี้ไว้ได้อีก 4 ครั้ง โดยพบกับนักมวยฝีมือดีอีกหลายคน เช่น ร็อคกี้ ฟูเอนเตส, เอ็ดการ์ โซซา, ไบรอัน วิโลเรีย รวมถึงแม็ควิลเลียม อาร์โรโย
ต่อมากอนซาเลซได้เลื่อนรุ่นขึ้นไปชกในรุ่นซูเปอร์ฟลายเวต เป็นการชิงแชมป์โลกของสภามวยโลกในรุ่นนี้กับเจ้าของตำแหน่งชาวเม็กซิโก การ์โลส กัวดรัส ผู้ซึ่งได้ตำแหน่งนี้มาจากการเอาชนะศรีสะเกษ ศ.รุ่งวิสัย นักมวยชาวไทยไปได้เมื่อวันที่ 1 มิถุนายน ค.ศ. 2014 ทั้งคู่ชกกันในวันที่ 10 กันยายน ค.ศ. 2016 ที่เดอะฟอรัม ในอิงเกิลวูด แคลิฟอร์เนีย ผลการชกปรากฏว่า กอนซาเลซโดนหมัดชุดของกัวดรัสที่เร็วกว่าทั้ง 12 ยก แต่ทว่าเป็นฝ่ายเดินบุกเข้าหาตลอด และได้รับผลการตัดสินให้เป็นฝ่ายชนะคะแนนไปอย่างเป็นเอกฉันท์ และต่อมากอนซาเลซก็ได้สละแชมป์โลกในรุ่นฟลายเวตไปเพื่อครองแชมป์เพียงรุ่นเดียว
แต่เมื่อกอนซาเลซป้องกันตำแหน่งครั้งแรกกับศรีสะเกษ ศ.รุ่งวิสัย ในการชกภาคบังคับ เนื่องจากศรีสะเกษเป็นรองแชมป์โลกอันดับหนึ่ง ในวันที่ 19 มีนาคม ค.ศ. 2017 ที่เมดิสันสแควร์การ์เดน นิวยอร์ก สหรัฐอเมริกา กอนซาเลซถูกหมัดขวาของศรีสะเกษอัดเข้าที่สีข้างลงไปให้กรรมการนับ 8 ในยกแรก และเกิดศีรษะชนกันจนเกิดแผลแตกที่หางคิ้วขวาเลือดไหลนองหน้าในยกที่ 3 และในยกที่ 6 ศรีสะเกษถูกตัดคะแนนไปเนื่องจากไม่ระมัดระวังการใช้ศีรษะ เมื่อครบ 12 ยก กอนซาเลซเป็นฝ่ายแพ้คะแนนไปอย่างไม่เป็นเอกฉันท์ด้วยคะแนน 113-113 และ 114-112 ทั้งสองเสียง ทำให้กอนซาเลซมีสถิติแพ้เป็นครั้งแรก ทั้งที่ก่อนการชกอัตราต่อรองได้ให้กอนซาเลซเป็นต่อถึง 14-1 และถูกมองว่าน่าจะเอาชนะน็อกศรีสะเกษได้ในเวลาไม่เกิน 5 ยก
หลังแพ้ศรีสะเกษมาแล้ว กอนซาเลซมักให้สัมภาษณ์เสมอว่า เป็นเพราะศรีสะเกษใช้ศีรษะชนตนจึงทำให้แพ้ สภามวยโลกจึงกำหนดให้ทั้งคู่ชกกันอีกครั้งเสมือนการล้างตา ในวันที่ 9 กันยายน ปีเดียวกัน ที่สตับฮับเซนเตอร์ คาร์สัน แคลิฟอร์เนีย คราวนี้กอนซาเลซได้เปลี่ยนทีมเทรนเนอร์เป็นเซ็นได ทานากะ เทรนเนอร์ชาวญี่ปุ่น ซึ่งเคยมีประสบการณ์เป็นเทรนเนอร์ให้กับนักมวยชาวญี่ปุ่นมาแล้วหลายรายในระดับโลก แต่กอนซาเลซเป็นฝ่ายแพ้ทีเคโอไปเพียงแค่เวลา 1:18 ของยกที่ 4 เท่านั้น หลังจากถูกหมัดฮุกขวาของศรีสะเกษล้มลงไป 2 ครั้ง โดยเฉพาะครั้งที่ 2 กรรมการห้ามบนเวตีได้โบกมือยุติการชกทันทีโดยไม่มีการนับ ซึ่งนี่ยังถือเป็นการแพ้น็อกครั้งแรกในชีวิตของกอนซาเลซ ซึ่งหลังการชกจบลง โซเฟีย มันกูยา แฟนสาวของกอนซาเลซซึ่งดูอยู่ข้างเวตีถึงกับร้องไห้ออกมาด้วยความเสียใจ และตัวของกอนซาเลซเองต้องเข้ารับการตรวจระบบประสาทที่โรงพยาบาลทันที
โรมัน กอนซาเลซ เคยได้รับการยกย่องให้เป็นนักมวยที่เก่งที่สุดเมื่อเทียบกันรุ่นต่อรุ่นเมื่อเดือนกันยายน ค.ศ. 2015 จากนิตยสารเดอะริง หลังจากฟลอยด์ เมย์เวตเธอร์ จูเนียร์ ได้ประกาศแขวนนวมไปก่อนหน้านั้น ซึ่งนับว่าหาได้ยากสำหรับนักมวยพิกัดรุ่นเล็กที่จะได้รับการยกย่องเช่นนี้ เป็นนักมวยที่มีจุดเด่นที่น้ำหนักหมัดหนักทั้งซ้ายและขวา มีสถิติการชนะน็อกคิดเป็นร้อยละ 84 อีกทั้งยังสามารถออกหมัดได้ทุกทิศทางและต่อเนื่องในทุกยก ซึ่งรูปแบบการชกเช่นนี้นับได้ว่าเป็นการป้องกันตัวไปในตัวด้วย โดยเคยถูกชกลงไปให้กรรมการนับ 8 เพียงแค่สองครั้งในชีวิต ครั้งแรกในยกที่ 1 เมื่อครั้งที่ยังชกในระยะแรก ๆ และอีกครั้งในยกที่ 1 อีกเช่นกันกับการชกกับศรีสะเกษ ซึ่งหลังจากนั้นทำให้อันดับโลกของกอนซาเลซตกลงมาเป็นอันดับ 4 และอันดับ 5 ของอีเอสพีเอ็น
ชีวิตส่วนตัว กอนซาเลซนับถือศาสนาคริสต์ และมีลูก 2 คน อยู่ที่มานากัว โดยหย่ากับภรรยาคือ ราเกล ดอญญา